IZVEDBENA UREDBA KOMISIJE (EU) 2019/1714

z dne 30. septembra 2019

o spremembi Uredbe (ES) št. 136/2004 glede vzorca skupnega veterinarskega vstopnega dokumenta za proizvode, Uredbe (ES) št. 282/2004 glede vzorca enotnega veterinarskega vstopnega dokumenta za živali in Uredbe (ES) št. 669/2009 glede vzorca enotnega vstopnega dokumenta za nekatero krmo in nekatera živila neživalskega izvora

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive Sveta 91/496/EGS z dne 15. julija 1991 o določitvi načel o organizaciji veterinarskih pregledov živali, ki vstopajo v Skupnost iz tretjih držav, in o spremembah direktiv 89/662/EGS, 90/425/EGS in 90/675/EGS (1) ter zlasti členov 3(2) in 7(2) Direktive,

ob upoštevanju Direktive Sveta 97/78/ES z dne 18. decembra 1997 o določitvi načel, ki urejajo organizacijo veterinarskih pregledov proizvodov, ki vstopajo v Skupnost iz tretjih držav (2), ter zlasti členov 3(5), 4(5) in 5(4) Direktive,

ob upoštevanju Uredbe (ES) št. 882/2004 Evropskega parlamenta in Sveta z dne 29. aprila 2004 o izvajanju uradnega nadzora, da se zagotovi preverjanje skladnosti z zakonodajo o krmi in živilih ter s pravili o zdravstvenem varstvu živali in zaščiti živali (3), in zlasti člena 15(5) Uredbe,

ob upoštevanju Uredbe (ES) št. 178/2002 Evropskega parlamenta in Sveta z dne 28. januarja 2002 o določitvi splošnih načel in zahtevah živilske zakonodaje, ustanovitvi Evropske agencije za varnost hrane in postopkih, ki zadevajo varnost hrane (4), in zlasti člena 53(1) Uredbe,

ob upoštevanju naslednjega:

(1) Uredba Komisije (ES) št. 136/2004 (5) določa postopke za veterinarske preglede proizvodov, ki vstopajo v Unijo iz tretjih držav, na mejnih kontrolnih točkah v skladu z Direktivo 97/78/ES. V Prilogi III k navedeni uredbi je določen vzorec skupnega veterinarskega vstopnega dokumenta (SVVD), ki ga mora izpolniti in poslati oseba, odgovorna za tovor, da uradno obvesti veterinarsko osebje mejne kontrolne točke o prihodu proizvodov, za njegovo izpolnitev pa je odgovoren uradni veterinar na mejni kontrolni točki, ki potrdi, da so bili opravljeni veterinarski pregledi.

(2) Uredba Komisije (ES) št. 282/2004 (6) določa pravila za postopke za deklaracijo in veterinarske preglede živali, ki vstopajo v Unijo iz tretjih držav, na mejnih kontrolnih točkah v skladu z Direktivo 91/496/EGS. V Prilogi I k navedeni uredbi je določen vzorec enotnega veterinarskega vstopnega dokumenta (CVED za živali), ki ga mora izpolniti in poslati oseba, odgovorna za tovor, da uradno obvesti inšpekcijsko osebje mejne kontrolne točke o prispetju živali, za njegovo izpolnitev pa je odgovoren uradni veterinar na mejni kontrolni točki, ki potrdi, da so bili opravljeni veterinarski pregledi.

(3) Uredba Komisije (ES) št. 669/2009 (7) določa pravila o poostrenem uradnem nadzoru na določenih vstopnih točkah v Unijo pri uvozu nekatere krme in nekaterih živil neživalskega izvora iz nekaterih tretjih držav v skladu z Uredbo (ES) št. 882/2004. V Prilogi II k Uredbi (ES) št. 669/2009 je določen vzorec enotnega vstopnega dokumenta (EVD), ki ga izpolnijo in pošljejo nosilci dejavnosti poslovanja s krmo in živilske dejavnosti, da pristojni organ na določeni vstopni točki (DVT) ali na določeni uvozni točki (DUT) uradno obvestijo o prispetju pošiljk nekatere krme in nekaterih živil iz Izvedbene uredbe Komisije (EU) št. 884/2014 (8), izpolni pa ga organ, ki potrdi zaključek uradnega nadzora.

(4) Spletni sistem TRACES je bil vzpostavljen z Odločbo Komisije 2004/292/ES (9), da bi se poenostavilo delo nosilcev dejavnosti in pristojnih organov ter omogočila samodejna izmenjava informacij med carinskimi in veterinarskimi organi. Odločba 2004/292/ES od držav članic tudi zahteva, da uporabijo sistem TRACES za izpolnjevanje in pošiljanje SVVD za proizvode in CVED za živali. Sistem TRACES od leta 2011 prav tako omogoča, da nosilci dejavnosti in pristojni organi v njem izpolnjujejo in pošiljajo EVD, in ga v ta namen prostovoljno uporabljajo države članice.

(5) Uredba (EU) 2017/625 Evropskega parlamenta in Sveta (10) od Komisije zahteva, da v sodelovanju z državami članicami vzpostavi in upravlja računalniško podprt sistem upravljanja informacij za uradni nadzor (IMSOC) za upravljanje, vodenje in samodejno izmenjavo podatkov, informacij in dokumentov v zvezi z uradnim nadzorom. Namen IMSOC je po potrebi povezati in nadgraditi informacijske sisteme, ki jih upravlja Komisija, med njimi sistem TRACES, ter zagotoviti ustrezne povezave med navedenimi sistemi in obstoječimi nacionalnimi sistemi držav članic. Navedena uredba razveljavlja in nadomešča direktivi 91/496/EGS in 97/78/ES ter Uredbo (ES) št. 882/2004 z učinkom od 14. decembra 2019.

(6) Uredba (EU) 2017/625 določa, da morajo nosilci dejavnosti, odgovorni za pošiljko, za vsako pošiljko, ki vsebuje kategorije živali in blaga iz člena 47(1) navedene uredbe, uporabiti skupni zdravstveni vstopni dokument (SZVD), da vnaprej obvestijo organe na mejni kontrolni točki o prispetju pošiljke, organi na mejni kontrolni točki pa ga morajo uporabiti, da evidentirajo rezultate uradnega nadzora in vse odločitve, sprejete na tej podlagi. SZVD bodo tako s 14. decembrom 2019 nadomestili SVVD, CVED in EVD.

(7) Uredba (EU) 2017/625 določa tudi, da sistem IMSOC omogoča pripravo, obdelavo in pošiljanje SZVD, Komisijo pa pooblašča, da določi pravila o obliki SZVD, navodila za njegovo predložitev in uporabo ob upoštevanju mednarodnih standardov ter pravila za uporabo elektronskih podpisov.

(8) Za dodatno olajšanje in pospešitev upravnih postopkov za nosilce dejavnosti in pristojne organe je Komisija razvila novo različico sistema TRACES, ki bo od 14. decembra 2019 omogočala, da bo celoten postopek priprave SZVD potekal elektronsko. Uporablja mednarodne standarde za brezpapirne trgovinske sisteme, standarde, določene v Uredbi (EU) št. 910/2014 Evropskega parlamenta in Sveta (11), glede kvalificiranega elektronskega podpisa, žigov in časovnih žigov ter tehnične specifikacije iz Priloge k Izvedbenemu sklepu Komisije (EU) 2015/1506 (12) glede naprednega elektronskega podpisa in žiga.

(9) Sedanja različica sistema TRACES, ki se uporablja za izpolnjevanje in pošiljanje SVVD, CVED in EVD, bo postopoma ukinjena od 14. decembra 2019, od tega datuma dalje pa bodo morali nosilci dejavnosti in pristojni organi izpolnjevati in pošiljati SZVD prek nove različice sistema TRACES.

(10) Da se omogoči nemoten prehod na uporabo nove različice sistema TRACES, bi bilo treba nosilcem dejavnosti in pristojnim organom omogočiti, da do 13. decembra 2019 uporabljajo sedanjo ali novo različico sistema TRACES za izpolnjevanje in pošiljanje SVVD, CVED in EVD. Zato bi bilo treba v tej uredbi določiti vzorec SVVD za proizvode, vzorec CVED za živali in vzorec EVD za nekatero krmo in nekatera živila neživalskega izvora, ki so združljivi z novo različico sistema TRACES.

(11) Uredbi (ES) št. 136/2004 in (ES) št. 282/2004 določata, da se SVVD in CVED lahko pripravijo, uporabijo, pošljejo in shranijo elektronsko po presoji pristojnega organa. Poleg tega Uredba (ES) št. 882/2004 določa, da lahko Komisija sprejme zahteve v zvezi z načeli, ki jih je treba upoštevati, da se zagotovi zanesljivo potrjevanje, vključno z elektronskim potrjevanjem. Za poenostavitev izpolnjevanja in pošiljanja vzorcev SVVD, CVED in EVD prek nove različice sistema TRACES bi bilo treba v tej uredbi določiti varnostne zahteve, ki jih je treba izpolnjevati pri uporabi elektronskih SVVD, CVED in EVD v navedenem sistemu.

(12) Zato je primerno spremeniti določbe o obvestilu o prispetju proizvodov in živali, da se dovoli uporaba dveh različnih vzorcev SVVD in CVED ter da se v Uredbi (ES) št. 136/2004 določijo zahteve za izpolnjevanje elektronskega SVVD, v Uredbi (ES) št. 282/2004 pa za izpolnjevanje elektronskega CVED. Poleg tega je treba k navedenima uredbama dodati prilogo, v kateri se določi vzorec SVVD za proizvode oz. vzorec CVED za živali, ki se lahko uporabljata v novi različici sistema TRACES.

(13) Podobno je primerno prilagoditi opredelitev EVD v Uredbi (ES) št. 669/2009, da se omogoči uporaba dveh različnih vzorcev EVD, da se določijo zahteve za izpolnjevanje elektronskega EVD in da se k navedeni uredbi doda priloga, v kateri se določi vzorec EVD, ki se lahko uporablja v novi različici sistema TRACES.

(14) Zaradi skladnosti bi bilo treba datum, do katerega bi se morala uporabljati ta uredba, uskladiti z datumom, na katerega se direktivi 91/496/EGS in 97/78/ES ter Uredba (ES) št. 882/2004 prenehajo uporabljati.

(15) Uredbe (ES) št. 136/2004, (ES) št. 282/2004 in (ES) št. 669/2009 bi bilo zato treba ustrezno spremeniti.

(16) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Spremembe Uredbe (ES) št. 136/2004 Uredba (ES) št. 136/2004 se spremeni: (1) v členu 2 se odstavek 1 nadomesti z naslednjim: „1. Pred fizičnim prihodom pošiljke na ozemlje Skupnosti oseba, odgovorna za tovor, o prihodu proizvodov uradno obvesti veterinarsko osebje mejne kontrolne točke, na kateri bodo proizvodi predloženi, z dokumentom, ki ustreza enemu od obeh vzorcev skupnega veterinarskega vstopnega dokumenta (SVVD), določenih v Prilogi III in delu 2 Priloge VI.“; (2) vstavi se naslednji člen 10a: „Člen 10a Zahteve za izpolnjevanje elektronskega SVVD 1. Kadar se uporablja elektronski SVVD, se izpolni v sistemu TRACES in izpolnjuje vse naslednje zahteve: (a) skladen je z vzorcem iz dela 2 Priloge VI; (b) podpisan je z elektronskim podpisom izvajalca dejavnosti, odgovornega za tovor; (c) podpisan je z naprednim ali kvalificiranim elektronskim podpisom uradnega veterinarja na mejni kontrolni točki ali drugega uradnega veterinarja, ki deluje pod njegovim nadzorom; (d) vsebuje napredni ali kvalificirani elektronski žig pristojnega organa izdajatelja, pri katerem je zaposlen uradni veterinar na mejni kontrolni točki ali drug uradni veterinar, ki deluje pod njegovim nadzorom; (e) v sistemu TRACES je zapečaten z naprednim ali kvalificiranim elektronskim žigom. 2. Pri vsakem postopku iz odstavka 1 mora biti odtisnjen kvalificirani elektronski časovni žig.“; (3) doda se nova Priloga VI, katere besedilo je navedeno v Prilogi I k tej uredbi.

Člen 2 Spremembe Uredbe (ES) št. 282/2004 Uredba (ES) št. 282/2004 se spremeni: (1) v členu 1 se odstavek 1 nadomesti z naslednjim: „1. Kadar katera koli žival, navedena v Direktivi 91/496/EGS, vstopa v Skupnost iz tretje države, oseba, ki je odgovorna za tovor v smislu člena 2(2)(e) Direktive 97/78/ES, pošlje uradno obvestilo o takem vstopu vsaj en delovni dan pred predvidenim prispetjem živali na ozemlje Skupnosti. Inšpekcijsko osebje mejne kontrolne točke se uradno obvesti z dokumentom, ki ustreza enemu od obeh vzorcev enotnega veterinarskega vstopnega dokumenta (CVED), določenih v Prilogi I in delu 2 Priloge III.“; (2) vstavi se naslednji člen 7a: „Člen 7a Zahteve za izpolnjevanje elektronskega CVED 1. Kadar se uporablja elektronski CVED, se izpolni v sistemu TRACES in izpolnjuje vse naslednje zahteve: (a) skladen je z vzorcem iz dela 2 Priloge III; (b) podpisan je z elektronskim podpisom izvajalca dejavnosti, odgovornega za tovor; (c) podpisan je z naprednim ali kvalificiranim elektronskim podpisom uradnega veterinarja na mejni kontrolni točki ali drugega uradnega veterinarja, ki deluje pod njegovim nadzorom; (d) vsebuje napredni ali kvalificirani elektronski žig pristojnega organa izdajatelja, pri katerem je zaposlen uradni veterinar na mejni kontrolni točki ali drug uradni veterinar, ki deluje pod njegovim nadzorom; (e) v sistemu TRACES je zapečaten z naprednim ali kvalificiranim elektronskim žigom. 2. Pri vsakem postopku iz odstavka 1 mora biti odtisnjen kvalificirani elektronski časovni žig.“; (3) doda se nova Priloga III, katere besedilo je navedeno v Prilogi II k tej uredbi.

Člen 3 Spremembe Uredbe (ES) št. 669/2009 Uredba (ES) št. 669/2009 se spremeni: (1) točka (a) člena 3 se nadomesti z naslednjim: „(a) ‚enotni vstopni dokument‘ pomeni dokument, ki ga v skladu s členom 6 izpolni nosilec dejavnosti poslovanja s krmo in živilske dejavnosti ali njegov predstavnik in pristojni organ, ki potrdi zaključek uradnega nadzora, ter katerega vzorca sta določena v Prilogi II in delu 2 Priloge III;“; (2) vstavi se naslednji člen 7a: „Člen 7a Zahteve za izpolnjevanje elektronskega EVD 1. Kadar se uporablja elektronski EVD, se izpolni v sistemu TRACES in izpolnjuje vse naslednje zahteve: (a) skladen je z vzorcem iz dela 2 Priloge III; (b) podpisan je z elektronskim podpisom nosilca dejavnosti, odgovornega za pošiljko; (c) podpisan je z naprednim ali kvalificiranim elektronskim podpisom uradnega inšpektorja na: (i) določeni vstopni točki ali (ii) določeni uvozni točki ali (iii) kontrolni točki v prehodnem obdobju iz člena 19(1); (d) vsebuje napredni ali kvalificirani elektronski žig pristojnega organa izdajatelja, pri katerem je zaposlen uradni veterinar; (e) v sistemu TRACES je zapečaten z naprednim ali kvalificiranim elektronskim žigom. 2. Pri vsakem postopku iz odstavka 1 mora biti odtisnjen kvalificirani elektronski časovni žig.“; (3) doda se nova Priloga III, katere besedilo je navedeno v Prilogi III k tej uredbi.

Člen 4 Začetek veljavnosti in uporaba Ta uredba začne veljati tretji dan po objavi v Uradnem listu Evropske unije. Uporablja se do 13. decembra 2019.

Ta uredba je v celoti zavezujoča in se neposredno uporablja v vseh državah članicah. V Bruslju, 30. septembra 2019 Za Komisijo Predsednik Jean-Claude JUNCKER

(1) UL L 268, 24.9.1991, str. 56.

(2) UL L 24, 30.1.1998, str. 9.

(3) UL L 165, 30.4.2004, str. 1.

(4) UL L 31, 1.2.2002, str. 1.

(5) Uredba Komisije (ES) št. 136/2004 z dne 22. januarja 2004 o postopkih za veterinarske preglede proizvodov, uvoženih iz tretjih držav, na mejnih kontrolnih točkah Skupnosti (UL L 21, 28.1.2004, str. 11).

(6) Uredba Komisije (ES) št. 282/2004 z dne 18. februarja 2004 o uvedbi dokumenta za deklariranje in veterinarske preglede živali iz tretjih držav, ki vstopajo v Skupnost (UL L 49, 19.2.2004, str. 11).

(7) Uredba Komisije (ES) št. 669/2009 z dne 24. julija 2009 o izvajanju Uredbe (ES) št. 882/2004 Evropskega parlamenta in Sveta glede poostrenega uradnega nadzora pri uvozu nekatere krme in nekaterih živil neživalskega izvora ter spremembi Odločbe 2006/504/ES (UL L 194, 25.7.2009, str. 11).

(8) Izvedbena uredba Komisije (EU) št. 884/2014 z dne 13. avgusta 2014 o uvedbi posebnih pogojev, ki urejajo uvoz nekatere krme in živil iz nekaterih tretjih držav, zaradi tveganja onesnaženja z aflatoksini ter o razveljavitvi Uredbe (ES) št. 1152/2009 (UL L 242, 14.8.2014, str. 4).

(9) Odločba Komisije 2004/292/ES z dne 30. marca 2004 o uvedbi sistema Traces in spremembah Odločbe 92/486/EGS (UL L 94, 31.3.2004, str. 63).

(10) Uredba (EU) 2017/625 Evropskega parlamenta in Sveta z dne 15. marca 2017 o izvajanju uradnega nadzora in drugih uradnih dejavnosti, da se zagotovi uporaba zakonodaje o živilih in krmi, pravil o zdravju in dobrobiti živali ter zdravju rastlin in fitofarmacevtskih sredstvih, ter o spremembi uredb (ES) št. 999/2001, (ES) št. 396/2005, (ES) št. 1069/2009, (ES) št. 1107/2009, (EU) št. 1151/2012, (EU) št. 652/2014, (EU) 2016/429 in (EU) 2016/2031 Evropskega parlamenta in Sveta, uredb Sveta (ES) št. 1/2005 in (ES) št. 1099/2009 ter direktiv Sveta 98/58/ES, 1999/74/ES, 2007/43/ES, 2008/119/ES in 2008/120/ES ter razveljavitvi uredb (ES) št. 854/2004 in (ES) št. 882/2004 Evropskega parlamenta in Sveta, direktiv Sveta 89/608/EGS, 89/662/EGS, 90/425/EGS, 91/496/EGS, 96/23/ES, 96/93/ES in 97/78/ES ter sklepa Sveta 92/438/EGS (UL L 95, 7.4.2017, str. 1).

(11) Uredba (EU) št. 910/2014 Evropskega parlamenta in Sveta z dne 23. julija 2014 o elektronski identifikaciji in storitvah zaupanja za elektronske transakcije na notranjem trgu in o razveljavitvi Direktive 1999/93/ES (UL L 257, 28.8.2014, str. 73).

(12) Izvedbeni sklep Komisije (EU) 2015/1506 z dne 8. septembra 2015 o določitvi specifikacij v zvezi s formati naprednih elektronskih podpisov in naprednih elektronskih žigov, ki jih priznajo organi javnega sektorja v skladu s členoma 27(5) in 37(5) Uredbe (EU) št. 910/2014 Evropskega parlamenta in Sveta o elektronski identifikaciji in storitvah zaupanja za elektronske transakcije na notranjem trgu (UL L 235, 9.9.2015, str. 37).